Verkragting ruk Richmond
Onderwerp: Verkragting ruk Richmond Tue Feb 23, 2010 8:54 pm
2/23/2010 9:24:47 AM
Honderde inwoners van Richmond ruk vanoggend op na die landdroshof waar 'n man teregstaan in verband met die verkragting en dood van 'n 16-jarige skoolmeisie.
Die beskuldigde het Ilse Koopman, 'n gr.?11-leerder aan die Hoërskool Richmond, op 6 Februarie na bewering van 'n atletiekbyeenkoms by die skool ontvoer, verkrag en aangerand en haar toe by die plaaslike hospitaal gaan aflaai.
Die fris 26-jarige taxibestuurder van Aberdeen, wat goed bekend is aan die gemeenskap, het sowat 10?km uit die dorp in die rigting van Hanover met haar gery.
"Van Ilse se maats hulle gesien hoe die man omstreeks 14:00 met haar in sy taxi wegjaag," het me. Hester Morgendal, Ilse se ma, gister gesê.
"Die sport was al verby en ek was al amper by my huis toe 'n ambulansman my kom oplaai en hospitaal toe neem. My kind was in 'n koma."
Ilse se toestand is gestabiliseer voordat sy na die De Aar-hospitaal oorgeplaas is. "Saterdag omtrent 22:00 is sy na die Kimberley-hospitaal oorgeplaas. Dit is 'n rit van sowat vier uur. Hulle het haar aan die lewe gehou op die masjiene. Maandagoggend (00:30) is sy dood."
Die verdagte is later die Saterdagmiddag in hegtenis geneem terwyl hy op pad Noupoort toe was met 'n groep atlete. 'n Voorlopige klag van verkragting en poging tot moord is teen hom ingedien. Toe hy Maandag in die hof verskyn het, is die aanklagte verander na verkragting en moord.
"Die gemeenskap is baie ontsteld en daar was verlede Maandagoggend sowat 600 mense by die hof," het mnr. Sidwel Kock, 'n VGK-jeugleier, gister gesê. "Ons verwag dat daar môre nog meer mense by die hof sal wees om borgtog teen te staan."